SKRIFTLIG FORESPØRGSEL E-1455/03

af Hiltrud Breyer (Verts/ALE) til Kommissionen

(29. april 2003)

Om: Euratom/projekttype

1. Kan anvendelsesområdet for lånefaciliteten ændres, så lån til visse reaktortyper, f.eks. RBMK, udelukkes herfra? I benægtende fald, hvad er da retsgrundlaget for en sådan begrænsning?

2. Kan anvendelsesområdet for lånefaciliteten ændres, så der kun kan ydes lån til nukleare faciliteter, som er i drift eller venter på nedlukning? I benægtende fald, hvad er da retsgrundlaget for en sådan begrænsning?

3. Kan anvendelsesområdet for lånefaciliteten ændres, så der kun kan ydes lån til nukleare faciliteter uden for medlemsstaterne. I benægtende fald, hvad er da retsgrundlaget for en sådan begrænsning?

4. Da der ikke er nogen indtægt forbundet med nedlukning af nukleare faciliteter, hvorledes regner Kommissionen da med, at lån til nedlukning vil blive tilbagebetalt?

5. Hvis det godkendes, vil nedlukning da blive brugt til fase I og II-nedlukning, eller er det meningen, at lånene også skal bruges til etablering af grønne områder (fase III)?

6. Brændsels- og materialeprøvningsreaktorer:

a) Vil ikke-medlemsstater kunne anmode om lån til bygning af nye brændsels- og materialeprøvningsreaktorer?

b) Vil der blive fastsat begrænsninger for brug af brændsels- og materialeprøvningsreaktorer, f.eks. foranstaltninger, som skal forhindre, at de bruges til udvikling af plutoniumbrændsel, osv.?

c) Hvilke økonomiske analyser vil være nødvendige for at vurdere disse faciliteters økonomiske levedygtighed?

7. Kommissionen har tidligere foreslået, at Euratom-lån skal anvendes til at få aftaler om lukning af højrisiko reaktorer i stand. Er denne lånebetingelse nu opgivet?

Svar afgivet på Kommissionens vegne af Pedro Solbes Mira

(19. juni 2003)

1. Euratoms lånefacilitet kan ikke anvendes til finansiere reaktorer, der ikke betragtes som sikre. De nukleare sikkerhedskrav til egnede projekter skal ikke ændres til dette formål. Rådets forslag til retningslinjer viser tydeligt, at Med hensyn til de tekniske aspekter undersøger Kommissionen (med bistand af eksperter fra medlemsstaterne, når der er tale om projekter i de tredjelande, som kan komme i betragtning ved tildeling af lån), i hvilket omfang projektet er en løsning på sikkerhedsproblemet. [] Der gives også en vurdering af projektets indvirkning på miljøet. Hvad angår projekter i de tredjelande, som kan komme i betragtning ved tildeling af lån, henholder Kommissionen sig i sin undersøgelse til det arbejde, der er udført af de internationale instanser, IAEA og WANO, og inden for rammerne af Phare og Tacis, med hensyn til sikkerheden på det nukleare område; Kommissionen vurderer desuden projektet ved at sammenligne med de foranstaltninger, der er truffet i medlemsstaterne for at løse problemer af samme art og under hensyn til henstillinger fra internationale instanser.

2. Kommissionen mener, at færdiggørelse på et acceptabelt sikkerhedsniveau af anlæg under opbygning (der ellers ville blive færdiggjort på et lavere sikkerhedsniveau) medfører en betydelig forbedring af den nukleare sikkerhed, og derfor bør sådanne projekter stadig kunne komme i betragtning i relation til lånefaciliteten. Euratom-traktaten er retsgrundlaget for den pågældende afgørelse fra Rådet.

3. På grund af vigtigheden af at sikre et tilstrækkelig nukleart sikkerhedsniveau i EU og den store økonomiske byrde, som visse kandidatlande skal bære for at opfylde den pågældende målsætning, vurderer Kommissionen, at adgangen til Euratoms lånefacilitet skal fortsætte under samme betingelser, som landene har i dag, efter at er de bliver medlemsstater. For at sikre i praksis, at midlerne bruges til at udstede lån til sikkerheds- og effektivitetsformål har Kommissionen i sit forslag indføjet en betragtning og et afsnit i retningslinjerne, hvori det er fastsat, at projekter vedrørende sikkerheden og effektiviteten af atomkraftværker i drift eller under bygning og projekter vedrørende nedlukning af anlæg bør prioriteres.

4. Nedlukning af projekter giver ingen indtægter i sig selv, men de skal kunne finansieres via bestemmelser om hensættelse af midler gennem hele anlæggets levetid som foreslået af Kommissionen for nylig i sit forslag til Rådets direktiv om fastsættelse af grundlæggende forpligtelser og generelle principper vedrørende sikkerheden i nukleare anlæg. For fremtidige medlemsstater og andre ikke-medlemsstater eksisterer der ikke sådanne bestemmelser, eller også har bestemmelserne ikke eksisteret længe nok til at nå op det nødvendige økonomiske niveau. I dette tilfælde undersøges nedlukningsprojekterne individuelt for at evaluere deres økonomiske forhold.

5. Euratom-lån kan anvendes til projekter på ethvert nedlukningstrin.

6. a) Rådets afgørelse 94/179/Euratom(1) giver ikke mulighed for deltagelse i bygning af nye nukleare anlæg i ikke-medlemsstater.

b) Projekter, der vedrører nye installationer af denne type skal i henhold til afsnit IV i Euratom-traktaten om investeringer meddeles til Kommissionen, der skal drøfte alle de aspekter, der er relevante for at opfylde målsætningerne i traktaten, med de relevante personer eller foretagender. Alle nukleare anlæg i EU er underlagt Euratoms sikkerhedsregler for nukleart materiale som fastsat i afsnit VII i Euratom-traktaten. Operatøren skal redegøre for installationens grundlæggende tekniske egenskaber og indføre en ansvarsfordelingsordning vedrørende nukleare materialer. Hvor der ikke er direkte begrænsninger med hensyn til anvendelsen af faciliteten, skal Kommissionen være sikker på, at de nukleare materialer ikke afviger fra deres tiltænkte anvendelse, og at bestemmelserne om levering og andre sikkerhedskrav fastsat af Fællesskabet i en aftale indgået med et tredjeland eller en international organisation overholdes.

c) Den økonomiske analyse er ikke baseret på meddelelsen til Kommissionen, hvortil der henvises i afsnit 6, litra b), ovenfor.

7. I henhold til Euratoms lånefacilitet er der ikke nedlukningskrav forbundet med optagelse af lån. Men da det er et økonomisk redskab til støtte af fællesskabspolitikker om nukleare spørgsmål og for således at være overensstemmende har Kommissionen indføjet sådanne betingelser i Euratoms lånekontrakter, hvor der allerede er indgået en aftale. Det gælder for Bulgarien (nedlukningsaftaler om Kozloduy-enheder 1-4, som blev indgået inden for rammerne af EU's udvidelse, og som afspejles i Euratoms låneaftaler for enheder 5 og 6), og for Ukraine (nedlukning af Tjernobyl som aftalt i hensigtserklæringen 1994 G7/EF/Ukraine er inkluderet i udkastet til Euratoms låneaftaler for K2R4). Når Kommissionen indgår en nedlukningsaftale, vil dette blive inkluderet i ethvert Euratom-lån, hvor det er muligt. Det vil således være et stærkt håndhævelsesinstrument.

(1) Rådets afgørelse af 21. marts 1994 om ændring af afgørelse 77/270/Euratom om bemyndigelse for Kommissionen til at optage Euratom-lån med henblik på bidrag til finansiering af forbedring af sikkerheden og effektiviteten i atomkraftværkerne i visse tredjelande, EFT L 84 af 29.3.1994.